ولاة مصر فى عهد الخلفاء الراشدين هما الولاه العرب اللى اتعينو ولاه على مصر بعد غزو العرب لمصر و استيلاءهم عليها ( 640-642 ). عدد الولاه دول كان سته حكمو من 642 ل 658 و اولهم كان عمرو بن العاص اللى قاد الجيش العربى اللى غزا مصر و اخرهم كان محمد بن أبى بكر الصديق اللى انتهى حكمه بقتله بعد ماغزا الأمويين مصر بقيادة عمرو العاص اللى اتعين والى عليها للمره التانيه لكن المره دى كوالى للأمويين. عمرو بن العاص فضل والى لسنة 645 و بعدين اتعزل و اتعين مكانه عبد الله بن سعد بن أبى سرح و قدر يطلع من مصر مبلغ اكبر من اللى كان بيجيبه عمرو بن العاص. و السبب فى كده انه فرض على المصريين ضريبة راس فوق الخراج فجاب 14 مليون دينار فإتبسط عثمان بن عفان من المبلغ فقال لعمرو بن العاص : " درت اللقحه بعدك يا ابا عبد الله، بأكثر من درها الاول " فرد عليه عمرو بن العاص: " نعم، ولكن أجاعت أولادها " يعنى جوعت المصريين المنهوبين.